Umboðsmaður Alþingis hefur sent Sigmundi Davíð Gunnlaugssyni forsætisráðherra og Hönnu Birnu Kristjánsdóttur innanríkisráðherra sitthvort bréfið vegna lekamálsins . Bréfið til Sigmundar Davíðs er vegna siðareglna ráðherra . Hitt bréfið er sent til innanríkisráðherra vegna þess að umboðsmanni finnst svör Hönnu Birnu við spurningum sem hann sendi henni í síðustu viku ekki fullnægjandi . Hanna Birna hefur til 15. ágúst að svara bréfinu . Í því bréfi segir m.a. : „ Ítrekuð er ósk um að umboðsmanni verði afhent þau gögn sem til eru um þessa fundi , gögn sem lögð voru fram eða stuðst við á þessum fundum , þ.m.t. um fundarefni , boðun þeirra og skráningu frá fundunum . Minnt skal á að samkvæmt 1. mgr. 7. gr. laga nr. 85 / 1997 , um umboðsmann Alþingis , er stjórnvöldum skylt að afhenda umboðsmanni umbeðin gögn og um meðferð þeirra og þagnarskyldu fer eftir 8. gr. sömu laga . Auglýsing Í svarinu kemur fram að ráðherra hafi átt fjóra fundi með lögreglustjóranum á höfuðborgarsvæðinu á tímabilinu frá því rannsókn sú sem vísað er til í bréfinu hófst í febrúar sl . Ítrekuð er ósk umboðsmanns að upplýst verði hvenær þessir fundir fóru fram . Með tilliti til þess sem fram kemur í svarbréfinu er óskað eftir að umboðsmanni verði afhent afrit af þeim gagna - og rannsóknarbeiðnum lögreglu sem beint var til innanríkisráðuneytisins eftir að áðurnefnd rannsókn hófst í febrúar sl . Jafnframt er óskað eftir að upplýst verði hvenær einstökum beiðnum var svarað af hálfu ráðuneytisins og umbeðin gögn látin í té . Tekið er fram að ekki er óskað eftir afriti af þeim gögnum sem ráðuneytið kann að hafa afhent lögreglunni . Reglur um skráningu formlegra samskipta í Stjórnarráði Íslands voru settar af forsætisráðherra hinn 20. desember 2013 á grundvelli 2. mgr. 11. gr. laga nr. 115 / 2011 , um Stjórnarráð Íslands . Í ljósi þess sem fram kemur í svari yðar , fr. innanríkisráðherra , um það hvað hafi borið á góma í samskiptum yðar við lögreglustjórann og um upplýsingaöflun lögreglunnar frá ráðuneytinu óskar umboðsmaður eftir að hann verði upplýstur um hvað af þessum samskiptum , þ.e. fundir og símtöl , hafi verið skráð í samræmi við reglur nr. 1200 / 2013 og ef það var ekki gert hverjar hafi verið ástæður þess . " Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .